יחסי ישראל–פינלנד

בין מדינת ישראל והרפובליקה של פינלנד מתקיימים יחסים דיפלומטיים מלאים החל משנת 1950. כמו כן, שתי המדינות מקיימות שיתוף פעולה נרחב בנושאים שונים, בין היתר בתחומי תיירות, מסחר ותרבות. לישראל יש שגרירות רשמית בהלסינקי, בעוד שלפינלנד יש שגרירות רשמית בתל אביב. המגע הראשון בין שתי המדינות החל זמן קצר לאחר הכרזת העצמאות של ישראל, כאשר פינלנד הכירה בישראל דה-פקטו בתאריך 11 ביוני 1948, כחודש לאחר הכרזת העצמאות. בתאריך 18 במרץ 1949 פינלנד הכריזה על הכרתה בישראל באופן רשמי, ובעקבות זאת כוננה עימה יחסים דיפלומטיים מלאים בתאריך 14 בנובמבר 1950. פינלנד פתחה את שגרירותה בתל אביב בשנת 1952, בעוד שישראל פתחה את שגרירותה בהלסינקי בשנת 1956. בסוף שנות ה-60, עם עליית הנושא הפלסטיני לסדר היום העולמי, ירדה תמיכתה של פינלנד בישראל והיא החלה למתוח ביקורת על מדיניותה ולתמוך בעניין הפלסטיני. סיבה נוספת שניתנה ליחסים הקרירים עם ישראל הייתה קרבתה של פינלנד לברית המועצות. בשנת 1978 ביקר שר החוץ משה דיין בפינלנד, ונשיא פינלנד, אורהו קקונן, נמנע בדיפלומטיות מלפוגשו. על רקע אירועי המשט לעזה בשנת 2010, אשר הוביל לגל אנטי ישראלי ברחבי אירופה ולשורה של הפגנות כנגד מדינת ישראל, התקיים בהלסינקי מפגן תמיכה המוני, אשר נועד להפגין את תמיכתו של העם הפיני במדינת ישראל ובפעולותיה. בין היתר, מחו משתתפי המפגן על הסיקור התקשורתי בפינלנד אודות הסכסוך הישראלי-פלסטיני, אשר לטענתם מוצג מראשיתו בצורה עוינת לישראל. נכון לשנת 2013, ישראל ופינלנד מקיימות שיתוף פעולה רחב בתחומים פוליטיים, לצד תחומי מסחר ותיירות, כאשר מספרם של התיירים הפינים שמבקרים בישראל מדי שנה מוערך בכ-10,000. ב-19 במאי 2021, במהלך העימות בין ישראל לחמאס, (מבצע שומר החומות), נערך בהלסינקי מפגן תמיכה בישראל. תחת מגבלות התקהלות של מגפת הקורונה. מספר המשתתפים במפגן זה היה נמוך ביחס למפגן תמיכה פרו-פלסטיני שהתקיים במקביל. החל מסוף שנות ה-90 של המאה ה-20 הפכה ישראל לספק נשק חשוב עבור כוחות ההגנה של פינלנד. בשנת 1999 רכשה פינלנד מערכת כלי טיס בלתי מאויש מדגם "ריינג'ר" תוצרת התעשייה האווירית לישראל, תמורת כ-20 מיליון דולר. במשך תקופה ביצע צבא פינלנד ניסוים לבחינת התאמת הכלי לטופוגרפיה המיווחדת של המדינה ותנאי האקלים הקשים בחורף. בעקבות התוצאות החיוביות הוחלט לרכוש מערכת שנייה מסוג ריינג'ר בשנת 2003. בשנת 2000 זכתה חברת תדיראן קשר בחוזה להספקת 3,000 מכשירי קשר עבור צבא פינלנד. בשנים 2004־2005 סיפקה חברת ECI Telecom לצבא הפיני ציוד תקשורת בהיקף של 18 מיליון דולר. בשנת 2007 חברת אלביט מערכות הקימה מיזם משותף עם חברת Patria AMV, הנמצאת בבעלות ממשלת פינלנד, שזכה בחוזה בהיקף מוערך ב-40 מיליון דולר לשדרוג הרכב המשוריין של צבא סלובניה לתקן נאט"ו. בשנת 2009 זכתה חברת אלביט מערכות בחוזה בהיקף של 17 מיליון יורו לאספקת מערכות קשר המיועדות לשימוש הדרגים הלוחמים למשרד הביטחון של פינלנד. בשנת 2012 זכתה חברת אירונאוטיקס אספקת מיני מל"טים מדגם "אורביטר". במסגרת החוזה סיפקה אירונאוטיקס לצבא פינלנד גם הדרכה, חלפים ושירותי תחזוקה, והקימה בפינלנד יכולת עצמאית לתחזוקה ותמיכה במערכות ה"אורביטר". בשנת 2018 הודיעה ממשלת פינלנד כי היא בחרה בטילי גבריאל של התעשייה האווירית להחלפת מערך טילי הים-ים של פינלנד, שבעלות של 162 מיליון יורו עם אופציה לעסקת המשך בשווי 193 מיליון יורו. בשנת 2019 זכתה חברת אלתא מערכות במכרז לאספקת מכ"מים רב-משימתיים לצבא פינלנד. בינואר 2020 זכתה חרת תעש מערכות במכרז של צבא פינלנד לאספקת תחמושת טנקים מסוג חצב ויחידות הזנת נתונים לתחמושת, בעלות של 40 מיליון דולר. בשנת 2023, עם הצטרפותה לנאט"ו, פינלנד הודיעה כי תרכוש מישראל את מערכת ההגנה מטילים קלע דוד. בנובמבר 2023 במהלך מלחמת חרבות ברזל, התבצעה רכישת המערכת בעלות של 1.3 מיליארד ש"ח. בתחילת שנת 1999, שתי המדינות חתמו על הסכם אמנת מס בין שתי המדינות, אשר נועד לסייע בהרחבת הקשרים הכלכליים בין שתי המדינות. בשנת 2004, שיתוף הפעולה הכלכלי-מסחרי בין המדינות הוביל להקמתו של מיזם משותף לשתי המדינות, אשר נועד להרחיב את שיתוף הפעולה הבין-מדינתי בתחומי המחקר והפיתוח של טכנולוגיות חדשות. לשכת המדען הראשי מישראל, וכן הסוכנות הפינית למחקר וחדשנות, הקצו כל אחת סכום של 5 מיליון יורו למימון הפרויקט. בשנת 2005, היקף היצוא הישראלי לפינלנד עמד על סך של כ-96 מיליון יורו בשנה, בעוד שהיקף היבוא הישראלי מפינלנד עמד על כ-155 מיליון יורו בשנה. היבוא הישראלי מפינלנד מתמקד בעיקר בתחומי המכונות, מוצרי טלפוניה, עצים, נייר ותוצרים כימיקליים מהתעשייה הפינית, בעוד שהיצוא הישראלי לפינלנד מתמקד בעיקר בתחומי מוצרי טלפונייה, מוצרים תעשייתיים, וכן פירות וירקות מתוצרת ישראלית. ארגון הסחר פינלנד-ישראל, אשר מקום מושבו בפינלנד, משמש כמתווך בין חברות פיניות וישראליות, וזאת על מנת להקל על יצירת קשרים עסקיים חדשים. כמו כן, הארגון מסייע בארגונם ושיגורם של משלחות עסקיות פיניות לישראל, ומארח משלחות עסקיות מישראל המבקרות בפינלנד. במהלך שנת 2006, ובמסגרת שיתוף הפעולה התרבותי הנרחב בין שתי המדינות, אשר מחויבות לערכי הליברליזם והדמוקרטיה, התקיימה בתל אביב, בסיוע של ממשלת פינלנד, תצוגה בנושא חיי הקהילה היהודית בפינלנד בין השנים 1830-1970. יהדות פינלנד מדיה וקבצים בנושא יחסי ישראל–פינלנד בוויקישיתוף האתר הרשמי של שגרירות פינלנד בישראל האתר הרשמי של שגרירות ישראל בפינלנד האתר הרשמי של ארגון הסחר ישראל-פינלנד (באנגלית) איתמר אייכנר, תוך שנה וחצי: שגרירות ישראל בפינלנד הושחתה 15 פעמים, באתר ynet, 25 ביולי 2019 History of diplomatic relations, באתר שגרירות פינלנד בישראל שלמה שפיר, סחף ואהדה - נורווגיה, פינלנד, דניה, דבר, 21 במרץ 1976, המשך הידוק היחסים בין ישראל לפינלנד, מעריב, 16 במאי 1978 אביאל מגנזי, חיבוק חם מהקור: אלפי פינים תמכו בישראל, באתר ynet, 11 ביוני 2010 Crowd gathers for pro-Israel rally in Helsinki under COVID restrictions, The Jerusalem Post, May 19th, 2021 דרור מרום, ‏תע"א תספק לפינלנד מל"טים מסוג ריינג'ר ב-20 מיליון דולר, באתר גלובס, 30 בספטמבר 1999 אמנון ברזילי, התעשייה האווירית תספק מל"טים לפינלנד, באתר הארץ, 1 באוקטובר 2003 ליאור כגן, תדיראן קשר קיבלה הזמנה לאספקת מוצרים לצבא פינלנד ב-95 מיליון שקל, באתר TheMarker‏, 15 בנובמבר 2000 שירלי יום-טוב, ECI קיבלה מצבא פינלנד הזמנה של 3 מיליון דולר לציוד לרשתות אופטיות, באתר TheMarker‏, 16 בפברואר 2005 אלי שיצר, אלביט מערכות זכתה בחוזים בסך כולל של כ-55 מיליון דולר באירופה, באתר TheMarker‏, 25 ביולי 2007 יובל מ., אלביט מערכות תספק לצבא פינלנד מערכות קשר בהיקף של 17 מיליון יורו, באתר TheMarker‏, 18 באוגוסט 2009 אורה קורן, אירונאוטיקס תספק לפינלנד מיני מל"טים ב-23.6 מיליון יורו, באתר TheMarker‏, 7 במאי 2012 חגי עמית, התעשייה האווירית תספק לפינלנד טילי ים ב-160 מיליון יורו, באתר TheMarker‏, 6 ביולי 2018 יובל אזולאי, ‏תע"א תספק טילי גבריאל לפינלנד ב-162 מיליון אירו, באתר גלובס, 6 ביולי 2018 יובל אזולאי, ‏אלתא תמכור לפינלנד מכ"מים רב-משימתיים בעשרות מיליוני דולרים, באתר גלובס, 21 בינואר 2019 יורם גביזון, תעש פורצת לשוק נוסף: תספק פגזים ב–40 מיליון דולר לצבא פינלנד, באתר TheMarker‏, 13 בינואר 2020 ד-פ-א, פינלנד: אישרנו לרכוש מישראל את מערכת ההגנה מטילים "קלע דוד", באתר הארץ, 45 באפריל 2023 איתי בלומנטל, באמצע המלחמה: נחתמה עסקת מכירת מערכת ההגנה "קלע דוד" לפינלנד בכ-1.3 מיליארד ש"ח, באתר כאן – תאגיד השידור הישראלי, 12 בנובמבר 2023 אמנה למניעת כפל מס בין ישראל לבין פינלנד אתר המיזם The unique story of Finland's Jews, באתר ynet